དགུང་ལོ་ཉི་ཤུའི་སྟེང་སླར་ཡང་གསེར་ལྗོངས་ཡུལ་ཏུ་བྱོན་ཏེ་བོན་བརྒྱ་བླ་རབས་རིམ་བྱོན་གྱི་གདན་ས་བསྐྱར་བཞེངས་དང་བསྙེན་སྒྲུབ་སྒོམ་པའི་ཉམས་ལེན་རྒྱུན་སྐྱོང༌།ཕྱོགས་འདུས་ཀྱི་སློབ་བུའི་ཚོགས་ལ་འཆད་ཁྲིད་བསྐྱངས་པ་སོགས་དམ་པའི་མཛད་སྤྱོད་འཁོར་ལོ་གསུམ་དང་མ་འབྲལ་བར་བསྟན་འགྲོའི་ལས་དོན་རླབས་ཆེན་ཕྲག་ཏུ་བཞེས།བཅོས་བསྒྱུར་སྐབས་སུ་ཉེས་མེད་ཉེས་འདོགས་ཀྱིས་ཁྲིམས་རྭར་བཅུག་ནས་ལོ་ངོ་དུ་མའི་རིང་ལ་བོན་སྔགས་བན་གསུམ་གྱི་སྐྱེས་བུ་རྣམས་དང་ལྷན་བཞུགས་བྱས།དེ་ཡང་མདོ་ལས།ལུས་དང་སྲོག་གི་དོན་ཕྱིར་ཡང༌།།འགྲོ་བ་སེམས་ཅན་དོན་མི་བོར།།ཞེས་སྲོག་ཉེན་ལ་མ་འཛེམ་པར་རྒྱལ་ཁབ་ལས་བྱེད་མི་སྣའི་ཚེ་སྲོག་བསྐྱབས་པར་སྐྱོན་མེད་ལྷོད་ཡང་གི་རང་དབང་ཐོབ།རིག་གསར་སྐབས་ཀྱི་རླུང་འཚུབ་དྲག་པོའི་ཁྲོད།ངེས་མེད་ཀྱི་ཡུལ་ཁམས་འགྲིམས་ཏེ་འཁྱགས་ལྟོགས་བཀྲེས་སྐོམ་གྱི་སྡུག་བསྔལ་སྣ་ཚོགས་མྱོང་ན་ཡང༌།དམ་པའི་ཐུགས་ལ་སྐྱོ་སུན་དང་ཡོན་ཏན་ལ་ངོམས་པ་མེད་པར་ངེས་དོན་གྱི་བཤེས་གཉེན་དུ་མར་བསྟེན་ནས་བཀའ་པོད་རྣམ་ལྔར་སྦྱངས་པ་མཐར་ཕྱིན་ཏུ་མཛད་པ་སྟེ།བླ་ཆེན་དྲན་པའི་ཞལ་ནས།རྐྱེན་ངན་ཐམས་ཅད་ཐབས་མཁས་དགེ་བཤེས་ཡིན།།བར་ཆོད་ཐམས་ཅད་དགེ་སྦྱོར་བསྐུལ་མ་ཡིན།།རྣམ་རྟོག་ཐམས་ཅད་རང་གདངས་ཆེན་པོ་ཡིན།།ཞེས་པ་ཐུགས་ལ་བཀྲམས་ནས།སྐབས་སུ་གཞན་གྱིས་མི་མངོན་པར་བཞུགས་ཏེ་ལས་ལྡན་གྱི་སློབ་མའི་ཚོགས་ལ་ཆོ་གའི་ཕྱག་ལེན་དང་ལམ་ཁྲིད་རྒྱས་སྤྲོས།བོན་སྤྱོད་ཆོ་གའི་གླེགས་བམ་ཉི་ཤུ་ལྷག་ཙམ་ཕྱག་བྲིས་མཛད་དེ་སློབ་བུ་རྣམས་ལ་གནང་བ་མ་ཟད།བསྟན་འགྲོའི་དོན་ཆེན་དུ་དམིགས་ནས་ཤིང་པར་སྟོང་ཕྲག་གཉིས་ཙམ་བརྐོས་ཏེ་བསྟན་པ་རྗེས་བཞག་མཛད།